Volodymyr Zelenskyj

**Volodymyr Oleksandrovytsj Zelenskyj** (født 1978) er en ukrainsk jurist, skuespiller og politiker. Han er fra 2019 Ukrainas president.

## Liv og virke
### Bakgrunn
Zelenskyj vokste opp i Kryvyj Rih. Han kommer fra en russisktalende jødisk familie. Bestefaren var offiser i den røde armé under andre verdenskrig. Hans far var professor i kybernetikk. Før han slo gjennom som skuespiller, fullførte han en juridisk utdanning ved Kyiv nasjonale universitet for handel og økonomi. 

Zelenskyj gjorde karriere som komiker og filmskaper. Blant annet spilte han rollen som landets president i humor-tv-serien *Folkets tjener* (ukrainsk: *Слуга народу*) i årene 2015–2019. I forbindelse med tv-serien grunnla han og produksjonsselskapet Kvartal 95 det politiske partiet Folkets tjener i mars 2018. Nyttårsaften samme år offentliggjorde Zelenskyj sitt kandidatur til presidentvalget i Ukraina 2019.

### Presidentvalget i 2019
I første valgomgang av presidentvalget 31. mars 2019 fikk han rundt 30 prosent av stemmene – flest av alle kandidatene. Under den andre valgomgangen 21. april mottok han 73,23&nbsp;% av stemmene mot den sittende president Petro Porosjenkos 24,45&nbsp;%. Zelenskyj uttalte etter valget at han ville prioritere fredsforhandlingene med Russland og å få utlevert soldater og andre borgere i russisk fangenskap.

Under valgkampen og i forbindelse med valgseieren lovet han å ta krafttak mot korrupsjonen. Han ga også uttrykk for vilje til å beholde en i hovedsak vestlig innrettet politisk kurs. Men Zelenskyj var mer forsiktig enn Porosjenko med hensyn til uttalte mål om å bli med i EU eller Nato. Han uttalte at eventuelt medlemskap skulle bestemmes i en folkeavstemning. Han uttalte også at han ville bygge «et sterkt, mektig og fritt Ukraina, som ikke er Russlands lillesøster, som ikke er Europas korrupte partner, men et selvstendig Ukraina».

Den 20. mai 2019 ble han offisielt innsatt som landets president. Samme dag utlyste han nyvalg, siden partiet hans manglet representanter i parlamentet. Med valget av Zelenskyj til president, ble Ukraina det eneste landet i verden utenom Israel hvor både sittende president og statsminister var jødiske.

### Trumps Ukraina-affære
Allerede i  mai 2019 opplevde Zelenskyj påtrykk fra USAs president Donald Trump og hans rådgiver Rudolph Giuliani, og drøftet dette med sine medarbeidere. I en telefonsamtale 25. juli 2019 skal Trump ha oppfordret Zelenskyj til å innlede etterforskning av den daværende presidentkandidaten Joe Biden og hans sønn Hunter Biden, i forbindelse med Hunter Bidens forretningsvirksomhet i Ukraina. Etterforskningen som forutsetningsvis ville skade Biden, skulle være motytelsen til nødvendige militære leveranser fra USA til Ukraina.

### Fredssamtaler i oktober 2019

Zelenskyj deltok 9. desember 2019 i det såkalte Normandie-formatet, som Frankrikes president Emmanuel Macron hadde invitert til. Forhandlingene i Élyséepalasset med Macron, den tyske kansleren Angela Merkel og den russiske presidenten Vladimir Putin, førte til utveksling av fanger, våpenhvile i Øst-Ukraina og avtale om tilbaketrekning av tropper til demarkasjonslinje, ved slutten av mars 2020. Videre tok man til etterretning den såkalte *Steinmeier-formelen*, oppkalt etter daværende utenriksminister i Tyskland, Frank-Walter Steinmeier. Forslaget gikk ut på å gi de østukrainske regionene Luhansk og Donetsk en særlig status, og der gjennomføre valg under overoppsyn av OSSE.

### Russlands invasjon i 2022

Zelenskyj var Ukrainas president da Russland invaderte landet 24. februar 2022. I den første uken av krigen overlevde han tre drapsforsøk fra Wagnergruppen og tsjetsjenske leiesoldater.

Zelenskyj har fått verdensomspennende oppmerksomhet som Ukrainas leder under den russiske invasjonen, og blitt sammenlignet med tidligere ledere som Winston Churchill og Haakon VII. Han har blitt beskrevet som en nasjonalhelt.

### Norgesbesøk
Zelenskyj ankom 13. desember 2023 Norge, der han blant annet var i audiens på det kongelige slott, der han møtte kongefamilien. Senere på dagen holdt han tale i Stortinget.

### Familie
Han giftet seg i 2003 med Olena Zelenska og har en sønn og en datter.

## Fotnoter


## Referanser


## Litteratur
* Steven Derix, Marina Shelkunova: *Zelenskyj - presidenten og hans land*, oversatt av Guro Dimmen Spartacus 2022 ISBN 9788243015128

## Eksterne lenker
* 
* 
*